**Предотвратяване на изтезанията в България:   
експерти на ООН са загрижени относно децата мигранти, които са в условия на задържане**

ЖЕНЕВА (5 ноември 2021 г.) —България трябва да осигури хуманни условия за задържаните мигранти, по-специално деца, както и да прилага задържането като мярка само когато е строго наложително, посочиха експерти по правата на човека към ООН в края на първото си официално посещение в страната.

„Ние сме особено загрижени по отношение на задържането на деца мигранти. Някои от тях не са придружени от родителите си – това са най-уязвимите – и живеят при много тежки условия“, каза Нора Свеос, ръководител на делегацията на [Подкомитета по предотвратяване не изтезанията](https://www.ohchr.org/EN/HRBodies/OPCAT/Pages/OPCATIndex.aspx)  (ППИ) към ООН.

Делегацията на ППИ проведе посещението си в България през периода 24 – 30 октомври. Целта на това посещение бе да се дадат съвети за функционирането на независимия орган за наблюдение на България, чието официално название е Национален превантивен механизъм (НПМ), както и да се проверят условията, при които са настанени лишените от свобода лица в страната.

Делегацията, заедно с членовете на българския НПМ, посети Специалния дом за временно настаняване на чужденци, където се задържат лица с цел установяване на самоличността или изпълнение на заповед за извеждането им от страната.

„Голям брой мигранти и лица, търсещи международна закрила, в България са задържани в специални центрове. Следва да подчертаем колко е важно на задържаните мигранти и лица, търсещи закрила, да се осигуряват хуманни условия и да се предоставят необходимите здравни услуги и адекватна правна помощ. На задържаните мигранти и лица, търсещи международна закрила, следва своевременно да се предоставя пълна информация относно това, което се случва с тях – действие, което изисква и осигуряването на преводачи“, подчерта Свеос.

Делегацията посети също така районни полицейски управления и затвори и проведе поверителни интервюта с отделни задържани лица и служители. Бяха осъществени и срещи с българските власти, членовете на НПМ, органи на Обединените нации, както и с представители на гражданското общество.

„Много се радваме, че имахме възможност да посетим България и да проведем конструктивни разговори с властите, които ни осигуриха достъп до места за лишаване от свобода при съблюдаване на наложените ограничения във връзка с КОВИД-19. Същевременно работихме с Националния превантивен механизъм, с който имахме съвместни посещения“, каза Свеос.

„Предотвратяването на изтезанията и малтретирането е ефективно, когато международни структури за наблюдение като ППИ работят ръка за ръка с националните превантивни органи. В България НПМ е свършил съществена работа с добри резултати“, добави тя.

Подкомитетът по предотвратяване на изтезанията ще представи на правителството на България своя поверителен доклад, в който ще има наблюдения и препоръки в резултат от посещението. Докладът ще остане поверителен, освен ако държвата страна по Конвенцията не реши да го оповести публично – действие, за което Подкомитетът насърчава властите.

Делегацията в България бе в състав Нора Свеос, ръководител на делагацията (Норвегия), Василики Артинопулу (Гърция), Мари Брасхолт (Дания), Якуб Чепек (Полша), Мария Луиза Ромеро (Панама) и Зденка Перович (Черна гора).

КРАЙ

**За повече информация и запитвания към медиите в Женева, моля да се обърнете към:** Geneva: Vivian Kwok at +41 (0) 22 917 9362 / [*vivian.kwok@un.org*](mailto:vivian.kwok@un.org)  or UN Human Rights Office Media Section at +41 (0) 22 928 9855 / [*ohchr-media@un.org*](mailto:ohchr-media@un.org)

**Предистория**

Към настоящия момент *[Факултативният протокол към Конвенцията против изтезанията](https://www.ohchr.org/EN/HRBodies/OPCAT/Pages/OPCATIntro.aspx)**[е ратифициран от 90 държави. Държавите са задължени да разрешават внезапни и безпрепятствени посещения на ППИ във всички места, където има лица, лишени от свобода.](https://www.ohchr.org/EN/HRBodies/OPCAT/Pages/OPCATIntro.aspx)* [Държавите страни следва също така да създадат национален превантивен механизъм, който редовно да посещава на територията на цялата страна места, където са настанени лица, лишени от свобода.](https://www.ohchr.org/EN/HRBodies/OPCAT/Pages/OPCATIntro.aspx)

Мандатът на Подкомитета по предотвратяване на изтезанията е да предотвратява изтезанията и друго жестоко, нечовешко или унизително отнасяне към лица, лишени от свобода, посредством посещения в Държавите страни по Факултативния протокол и препоръки към тях. ППИ представя на държавите своите препоръки и наблюдения чрез поверителен доклад и когато е необходимо – на националните превантивни механизми. Подкомитетът обаче насърчава Държавите страни да изискват ППИ да публикува докладите.

ППИ се състои от *[25 независими и безпристрастни членове](https://www.ohchr.org/EN/HRBodies/OPCAT/Pages/Membership.aspx)*[, които са независими експерти по правата на човека от различни страни по света и изпълняват задълженията си в лично качество, а не като представители на държавите страни.](https://www.ohchr.org/EN/HRBodies/OPCAT/Pages/Membership.aspx)

**Научете повече от нашите видеа за *[Системата от органи по договори](https://youtu.be/2zpjb6ht0EA)те и [Подкомитета по предотвратяване на изтезанията](https://www.youtube.com/watch?v=iBjkqIYGoe0)***

**Следете работата на Органите на ООН по договорите в социалните медии!*****Ние сме в Twitter @UNTreatyBodies***